LIG-2022: ’n Konsert wat hoop gee!Die afgelope twee jaar was oor die algemeen ’n uitdagende tydperk, soveel te meer vir persone met spesiale behoeftes. Tog is daar te midde van baie uitdagings soveel stories van hoop, stories van uitdagings wat oorkom is. Daarom het Helpende Hand, deel van die Solidariteit Beweging, verlede jaar ’n konsert aangebied, “Sing, hoop, weerklink”. Die liedjie met dieselfde naam is geskryf deur Drihan, of beter bekend as Prop. Die hartklop was “as hulle kan, kan ons ook”. Ná die groot sukses en uiters positiewe terugvoer is daar besluit om die konsert vanjaar weer aan te bied, met die titel “LIG”, wat staan vir “Liefde in gestremdheid”. Dié konsert word aangebied op Saterdag 3 September op die Sol-Tech-kampus in Monumentpark, Pretoria. Die doel van die geleentheid is nie net om saam te kuier en ’n buitelug gesinsaand te geniet nie, maar ook om opnuut bewusmaking te skep vir persone met spesiale behoeftes. Afgesien van musiek uit die boonste rakke gaan die “Sê jou sê”-kultuurkompetisiewenner wat aangebied is vir gehoorgestremde leerders ook aangekondig word. Ook gaan daar ŉ tjek oorhandig word aan die eerste voornemende student met spesiale behoeftes uit die LIG-studiefonds. Kunstenaars wat optree is Ruhan du Toit, Mathys Roets, Monique Steyn, Vernon Barnard, Prop en Rochelle Veenemans met Eric Holm as seremoniemeester. Die geld wat ingesamel word, sal aangewend word vir aksies en projekte spesifiek vir persone met spesiale behoeftes om ŉ werklike en volhoubare verskil te maak in hulle lewens. Fondse word verder aangewend om die LIG-studiefonds te versterk. Kom koop nou jou kaartjies! Die LIG-konsert vind plaas op die Sol-Tech Monumentpark-kampus op 3 September om 17:00. Daar word ook heerlike eetgoed te koop aangebied. Koop jou kaartjies vandag nog deur op dié skakel te klik hier. Word ŉ vennoot Indien jy graag met ons wil hande vat as vennoot om die LIG-konsert en -studiefonds ’n groot sukses te maak, kontak gerus René Roux by [email protected]. Ons opregte dank aan die volgende persone en instansies wat reeds hand opgesteek het om deel te wees van hierdie storie van hoop! Kom saai hoop, en vier die aand saam met ons!